google/wiki40b huggingface dataset:
הקטור חוסה קמפורה

ביוגרפיה

נולד בעיר מרסדס להורים ממוצא איטלקי, למד רפואת שיניים באוניברסיטה הלאומית של קורדובה והיה שם למנהיג של הסטודנטים, לאחר לימודיו התגורר בעיר סן אנדרס דה חילס ובשנת 1937 התחתן שם, הוא שימש פעמיים בעירו בתפקיד ראש העיר.
הקטור חוסה קמפורה החל בפעילותו הפוליטית כחבר המפלגה השמרנית (conservadurismo). בשנת 1945 הצטרף לפרוניסטים, נתן תמיכה ללא תנאי בממשלתו של חואן דומינגו פרון וכיהן כנשיא בית הנבחרים בין 1948 ל -1952. לאחר ההפיכה הצבאית בשנת 1955נעצר יחד עם מנהיגים פרוניים נוספים, אך נמלט לגלות בצ'ילה.
בשנת 1971 הוא נבחר כנציג הראשי בארגנטינה של פרון, אשר סמך על נאמנותו הקיצונית. בשנת 1973 נפסל פרון כמועמד לנשיאות על ידי הדיקטטורה היוצאת וסידר כי קמפורה יתפוס את מקומו כמועמד. לאחר ניצחונו בבחירות לנשיאות הוא ניסה לשווא למצוא איזון בין השקפותיהם של הפרוניסטים הצעירים לסיעות השמרניות יותר, אישר חנינה לאסירים פוליטיים וחידש את היחסים הדיפלומטיים עם קובה. קרבתו לשמאל הובילה אותו לעימות עם האגף הימני הקיצוני של המפלגה. עם זאת, ללא תמיכתו של פרון ותחת לחץ פוליטי עצום כמו גם לחץ מצד איגודי העובדים, הוא התפטר מתפקידו ופתח את דרכו של פרון להיות נשיא. לאחר מכן מונה לשגריר במקסיקו, וחזר לביתו בשנת 1975. לאחר ההפיכה הצבאית ב -1976 נאלץ קמפורה למצוא מקלט בשגרירות מקסיקו. קמפורה התגורר במקסיקו  עד מותו ב-18 בדצמבר 1980.
ועדת מצפון

ועדת מצפון, (או בשמה הרשמי: הוועדה המייעצת לשר הביטחון בענייני פטור משירות), היא ועדה הפועלת כחלק מצה"ל ולה הסמכות לתת פטור מגיוס חובה לצה"ל מטעמי פציפיזם. הוועדה מורכבת מנציגי צה"ל ומחבר בודד שהוא אזרח.
בעת הצורך, מתכנסת הוועדה על מנת לענות לפניות מועמדים לשרות צבאי המבקשים פטור מגיוס חובה מטעמים פציפיסטיים. הוועדה רשאית לדחות עתירות עוד בטרם הדיון ואינה דנה בסרבני גיוס שלא מטעמים פציפיסטיים. לעיתים, מפנה הוועדה את העותרים לריאיון אישי מיוחד כתנאי מקדים לדיון בעניינם.
ע"פ דובר צה"ל, הגיעו בשנים 2005-2007 לוועדה 125 פונים. 42 מתוכם קיבלו פטור מטעמי מצפון ו-16 מטעמים אחרים.

ועדת המצפון לבנות

ועדת המצפון לבנות מתכנסת לעיתים תכופות. מדי שנה כ־100–400 בנות מקבלות פטור בוועדת המצפון. בעבר היה קל מאוד לקבל פטור בוועדת המצפון, גם למי שאינה פציפיסטית. בשנים האחרונות, בעקבות מגמה של השוואת התנאים של ועדת המצפון לבנות לוועדת המצפון של הבנים, התנאים לקבלת פטור בוועדת המצפון לבנות הוקשחו – על ידי ועדות מקדימות והקטנת מספר הפטורים הניתנים על ידי הוועדה. היו מקרים שבנות סירבו לשרת ולאחר מכן נדונו למאסר, לאחר שבקשתן נדחתה בטענה ששלחו את המכתב מאוחר מדי, או שטענותיהן לא שכנעו את הוועדה.

ועדת המצפון לבנים

ועדת המצפון לבנים קיימת כעשר שנים. הוועדה מתכנסת 2-3 פעמים בשנה - זאת משום שיש מעט בנים הזוכים לעמוד בפניה - בדרך כלל 5-15 בשנה. הסיבה למספר הנמוך של בנים הזוכים לעמוד בפני הוועדה היא מכיוון שהם מוגדרים על ידי הצבא "סרבנים סלקטיביים" או "סרבנים פוליטיים". כמו כן, עד השנים האחרונות, הוועדה כמעט ולא שיחררה בנים על סעיף מצפוני, גם אם היו פציפיסטים "טהורים". בשנים האחרונות חל שינוי, וחלק מהבנים הפציפיסטים שפנו לוועדה שוחררו בוועדה הראשונה או השנייה. הסיבה לכך היא מודעות הולכת וגדולה לדרישות המחמירות של הצבא בוועדת המצפון של הבנים, ומצד שני מגמה של הצבא לנסות לא לעורר הד תקשורתי סביב עניין הסרבנות, כפי שקרה עם יוני בן ארצי או עם חמשת הסרבנים שישבו שנתיים בכלא, שנה בבית סוהר צבאי ושנה בבית סוהר אזרחי לאחר הכרעת בית הדין הצבאי.

ביקורת

פרק זה דורש שכתוב. אתם מוזמנים לתרום לוויקיפדיה ולשכתב אותו. הסיבה לכך: בעיות לשון.
ישנם מתנגדים רבים לשחרור משירות על ידי קבלת פטור מוועדת המצפון, משני צידי המפה הפוליטית. ישנה ביקורת בתוך השמאל הרדיקלי, בעיקר בקרב אנרכיסטים, שהשתחררות בוועדת המצפון או לחלופין ישיבה בכלא, הטוענים מצד אחד כי מדובר בבזבוז זמן, ומצד שני כי מדובר בשותפות וקבלה של מערכת הכללים של השלטון והמדינה, להם במובנים רבים הסרבן מתנגד. לדעתם, דווקא "סירוב אפור" כלומר, קבלת תעודת פטור על בסיס בעיות משפחתיות ונפשיות פיקטיביות, היא יותר חשובה והיא תנועת המחאה האמיתית. אותה ביקורת, אודות הסתירה הפנימית משתמשים בה פעמים רבות דווקא מהימין, (בציניות) בטענה ש"מה ההבדל בין גיוס לצבא ובין תשלום מיסים?". הפציפיסטים טוענים שהצבא ביסודו הוא גוף אלים הפועל "ליישב סכסוכים" באמצעות אלימות. רבים, מימין ומשמאל, טוענים כי סירוב פירושו בגידה, אנוכיות, ושותפות עם האויב.
אלזרנוג–אבו קוידר

אוכלוסייה

לפי אומדנים לא רשמיים, גרים בכפר כ-5,000 תושבים ממשפחת אבו קוידר, אל-אעסם, אל-ראפאייעה ואבו מאדי ומשפחות נוספות.
משפחת אבו קוידר היא המשפחה הגדולה ביותר ומונה כ-3,000 נפשות על כן הכפר מוכר גם כן בשם אבו קוידר.

מוסדות ושירותים

הכפר הוא בלתי מוכר, ולפיכך אין בו תשתיות ושירותים בסיסיים כגון כבישים ותחבורה ציבורית, מערכת ביוב והכפר אינו מחובר לרשת החשמל הארצית. לאחר מאבק ממושך של התושבים ועתירה לבג"ץ נבנו בכפר בית ספר יסודי ומרפאה קטנה. בבית הספר היסודי, "נווה מדבר" (בערבית: واحة الصحراء), שנוסד בשנת 2000, לומדים כ-900 תלמידים. המרפאה בכפר הוקמה בשנת 2003 ומשרתת את תושבי הכפר ותושבים מהכפרים הסמוכים. קיים בכפר מסגד ותיק שנבנה בשנת 1979 ונחשב למסגד הראשון שנבנה בכפרים הבלתי מוכרים. בתחילת שנות האלפיים נבנה מסגד חדש וגדול יותר ליד המסגד הישן. בכפר אף קיים מועדון לאמנויות לחימה בשם "גיבורי המדבר" (בערבית: أبطال الصحراء) אשר נוסד בשנת 2004 והשתתף בתחרויות מקומיות ובינלאומיות.

הסכסוך סביב הבעלות על אדמות הכפר

בכפר אירעו כמה מקרים של הריסות בתים בשל בנייה בלתי חוקית. במסגרת תוכנית פראוור, עתידו של הכפר אינו ברור.
לטענת ארגון רגבים, היישוב הוקם בתחילת שנות ה-80 על ידי משפחת אבו קווידר על אדמה שבעליה החוקיים הוא מארק שלמה שמחה איסמעילוף, יהודי יליד פרס, שרכש אותה בשנת 1935.
בשנת 2012 הגישה תנועת רגבים בקשה לשר הפנים אלי ישי ופנתה לבית המשפט בדרישה להריסת כל מבני הכפר בטענה שהם נבנו על אדמות פרטיות של איסמעילוף.
תביעה נוסף הוגשה ב-2012 על ידי בעל הקרקע היהודי בסיוע תנועת רגבים בדרישה מהמדינה לפנות את מבני בית הספר אותו בנתה בשטחו. בתשובת משרד הפנים נמסר כי המדינה הודיעה לבית המשפט שבסוף שנת הלימודים הנוכחית יועתקו המבנים לשטח שבבעלות המדינה.
מעשה סדום

מעשה סדום הוא המונח המשפטי בו נוקטים על מנת לתאר מין אנאלי או אוראלי הנעשה בצורה אסורה.

מקור המונח

למונח שורשים דתיים יהודיים, נוצריים וטרום-מודרניים. בתנ"ך נכתב שהעיר סדום הוחרבה על ידי האל מאחר שאנשיה היו "רעים וחטאים לה' מאד". במקרא מתואר מקרה חמור אחד בהקשר זה, ובו התקבצו אנשים לביתו של לוט, דרשו לאנוס את אורחיו - "וַיִּקְרְאוּ אֶל-לוֹט וַיֹּאמְרוּ לוֹ אַיֵּה הָאֲנָשִׁים אֲשֶׁר-בָּאוּ אֵלֶיךָ הַלָּיְלָה הוֹצִיאֵם אֵלֵינוּ וְנֵדְעָה אֹתָם" (בראשית, פרק יט', פסוק ה') וסירבו לקבל את בנותיו כתחליף. חז"ל, בפרשנותם לסיפור סדום, כתבו שהתנהלותה הכללית של העיר אופיינה בשחיתות מוסרית וחברתית (ראו מיטת סדום, זה נהנה וזה לא חסר - סיבת הפטור).
מהמאה החמישית נקשר המונח "מעשה סדום" לתיאור כל התנהגות מינית שאינה משגל וגינלי, ובפרט ליחסים הומוסקסואליים. יוסטיניאנוס הראשון, קיסר האימפריה הביזנטית, התייחס למונח בספר החוקים שלו, ופירש כי מעשי סדום היו יחסי מין בין גברים, או אף התשוקה להם, וכי הם מביאים לרעב, לרעידות אדמה ולמגפות. הקישור בין העיר סדום התנ"כית לבין יחסי מין הומוסקסואליים הפך רווח בחברה האירופית - הן הנוצרית והן היהודית.

ישראל

בישראל, לפי סעיף 347 לחוק העונשין, מעשה סדום הוא "החדרת איבר מאברי הגוף או חפץ לפי הטבעת של אדם או החדרת איבר מין לפיו של אדם". לפי אותו סעיף, כאשר הדבר נעשה בקטין מתחת לגיל 16, או תוך ניצול יחסי מרות, הדבר מהווה עבירה פלילית שעונשה בחוק הישראלי בין 3 ל-5 שנים. כאשר הדבר נעשה שלא בהסכמה – העונש, לפי סעיף 345 לחוק העונשין, יכול להגיע ל-20 שנות מאסר, בכפוף לנסיבות האירוע. עד 1988 היו אסורים בישראל מעשי סדום אנאליים גם אם נעשו בהסכמה. תיקון חוק העונשין באותה שנה, ביוזמת שולמית אלוני, שינה את החוק, אולם גם קודם לכן הייתה בתוקף החלטתו משנת 1953 של היועץ המשפטי לממשלה חיים כהן שלא להעמיד לדין על ביצוע מעשי סדום בהסכמה.

ארצות הברית

בכמה ממדינות ארצות הברית היו נהוגים חוקים האוסרים על מין אנאלי בין בוגרים עד 2003, אז החליט בית המשפט העליון של ארצות הברית, בפסק דין לורנס נגד טקסס, כי האיסור סותר את החוקה, מכיוון שיחסי מין בהסכמה בין בוגרים בפרטיות ביתם הם חלק מההגנה על הפרטיות המוקנה מכוח התיקון ה-14 לחוקת ארצות הברית, ולכן דינם של חוקים אלו להתבטל.
אגד לוגיסטי אוגדתי

אגד לוגיסטי בצה"ל אחראי על נושאי לוגיסטיקה, רפואה, טנ"א ושיטור של היחידה שבמסגרתה הוא פועל, כדי לאפשר הספקה ותחזוקה ליחידות שמתחתיה. עד 2006 היה לאוגדות אגד תחזוקה, מ-2006  הוחלט לצמצם אותם ולהחליפם באגד לוגיסטי מרחבי (אלמ"ר). כחלק מלקחי מלחמת לבנון השנייה הוקמו אגדים לוגיסטיים אוגדתיים  (אלו"ג) אם כי במתכונת יותר מצומצמת מאגדי התחזוקה.
מטרת האגד הלוגיסטי האוגדתי הוא מתן מענה לדרגים הנמוכים יותר באוגדה (גדוד, חטיבה) במקרים בהם נדרש סיוע עקב עומס או הגבלה ביכולת המענה במסגרות השונות. האגד הלוגיסטי מקביל ברמתו ומבנהו לחטיבה ומפקדו הוא קצין בדרגת אלוף-משנה.
מפרש שמש

מפרש שמש הוא מתקן להנעה חללית המבוססת על לחץ קרינה. את הרעיון הציג מהנדס הרקטות הסובייטי פרידריך זנדר בשנת 1920.

תכנונים עתידיים

אחד הרעיונות השאפתניים ביותר שישתמשו בלחץ קרינה הוא כזה שמטרתו לשלוח גשושיות זעירות לכוכב אלפא קנטאורי. המהירות שתתקבל תהיה שווה לרבע ממהירות האור, תוך שימוש בלייזר, כך שצי הגשושיות יגיע לכוכב תוך כ-21 שנים. הטכנולוגיה לייצור הגשושיות כן מתקרבת לרמת המזעור הנדרשת, אך בכל הקשור לתקציבים, ולייצור פעימת הלייזר החזקה הדרושה, אין כרגע בנמצא.
ווזאבה, מלך אקסום

ווזאבה (תחילת המאה ה -4) היה מלך אקסום. הוא ידוע בעיקר הודות למטבעות שטבע במהלך שלטונו. הוא היה המלך הראשון של אקסום שכתב על מטבעותיו בשפת הגעז והיחידי מבין מלכי אקסום שהשתמש בשפת הגעז על מטבעות הזהב שלו. 
מואנרו-האי מציע, בהתבסס על מספר מטבעות שנמצאו שבהם דמותו של ווזאבה בצידו האחד המטבע ודמותו של אוסאנאס בצדו האחר, כי ייתכן שלמעשה שני המלכים היו שותפים בשלטון.
קווין אברוך

קווין אברוך (או אברוץ') (באנגלית: Kevin Avruch, נולד ב-22 בפברואר 1950 בברוקלין, ניו יורק) הוא אנתרופולוג וסוציולוג יהודי-אמריקאי שנודע, בין השאר, במחקריו באנתרוולוגיה של התרבות ובסוציופסיכולוגיה פוליטית, בעיקר בתחום השפעת התרבות על הסכסוכים ויישוב הסכסוכים. הוא פרופסור לאנתרופולוגיה באוניברסיטת ג'ורג' מייסון בפיירפקס שבווירג'יניה.

ביוגרפיה

אברוך נולד בברוקלין במשפחה יהודית. סיים בהצטיינות תואר ראשון באוניברסיטת שיקגו. אחר כך עשה תואר שני (1973) ובשנת 1978 דוקטורט באנתרופולוגיה באוניברסיטת קליפורניה בסן דייגו. באותן שנים ב-1978-1972 השתתף במסגרת המכון הלאומי לבריאות הנפש של ארצות הברית NIMH במחקרים בתחום הסכסוכים בין בני אדם. בשנת 1971 עשה עבודת מחקר בשמורת האינדיאנים אוג'יבווה באזור האגם אק קורט אוריי במדינת ויסקונסין. בשנים 1977-1975 שהה בירושלים וחקר בישראל את תהליך האקולטורציה וקליטתם של העולים החדשים מאמריקה וממערב אירופה. ב-1975 היה מעורב במחקר אנתרופולוגי נוסף בעיר פאס במרוקו בנוגע לאתניות ולזהות האתנית בקרב תושבי מרוקו.
בשנים 1980-1978 לימד כמרצה באוניברסיטת אילינוי בשיקגו והחל משנת 1980 הצטרף לסגל המחלקה לאנתרופולוגיה וסוציולוגיה של אוניברסיטת ג'ורג' מייסון בפיירפקס, בצפון ויג'יניה וכמתאם התוכנית לאנתרופולוגיה.
אברוך התמנה לדקאן בית הספר לניתוח סכסוכים וליישובם שבאוניברסיטת ג'ורג' מייסון.
במהלך הקריירה שלו לימד אברוך באקדמיה הים תיכונית ללימודים דיפלומטיים באוניברסיטת מלטה, ובבית הספר ע"ש קרוק לימודי שלום באוניברסיטת סן דייגו, באוניברסיטת השלום של האו"ם בקוסטה ריקה ובתוכנית ליישוב סכסוכים שבאוניברסיטת סבנג'י באיסטנבול. בשנת 2011 לימד במסגרת תוכנית פולברייט באוניברסיטה ההינדו באנארס
קווין ארבוך התפרסם בתרומתו לתחום המתפתח של ניתוח סכסוכים ויישובם וחקר והדגיש את חשיבות התרבות בהבנת סכסוכים. הסכסוכים פורצים מתוך צורך להשגת מטרות הנראות בלתי ניתנות לפישור, השגת משאבים שהם מצומצמים לכאורה, ולצורך הבטחת הכוח הנדרש לצורך השגת המטרות והמשאבים.
ההערכה הסוביקטיבית של המטרות, המשאבים והכוח מושפעת על ידי גורמים תרבותיים, כולל קשיי תקשורת והבנה בין-תרבותית.
מחקריו של אברוך ביקשו להוות משקל נגד ל"גרנד תאוריות" על ההתנהגות האנושית מתוך צורך להתייחס לאיפיונים של תרבות בניתוח הסכסוכים וביישובם. יחד עם פיטר בלק, גם הוא אנתרופולוג מאוניברסיטת ג'ורג' מייסון, מתח אברוך בקורת על תורתו של ג'ון ברטון לגבי צורכי היסוד של האדם וטענו שיש להכיר כי הצרכים נתפסים ומתמלאים באופן שונה בתרבויות שונות.
קווין אברוך נשוי לשילה קתלין ויש להם שתי בנות.
לוחמים

הסדרה המקורית

אל היער
הספר הראשון בסדרה, מתאר את החיים של חומפס, חתלתול-מחמד בן כשישה חודשים, אשר נפתחות בפניו אפשרויות בלתי צפויות לשינוי מרהיב בסגנון חייו. במהלך התנסויותיו עם חתולי-יער פראיים מוצא את עצמו חומפס במרכז סכנה איומה, אשר סובבת סביב סוד אחד גדול.

קרח ואש

לב-אש, לוחם צעיר של שבט-הרעם מוצא את עצמו נאבק מול נאמנות לשבט ונאמנות לחבריו ולסובביו, בין היתר, קשרים חדשים נוצרים וקשרים ישנים נמתחים.

יער הסודות

לב-אש מנסה להתמודד עם הסודות והמידע המגיעים אליו, סודות המאיימים להציף את כל היער בקטלנותם המסתורית. לב-אש יודע שבחתול אחד אסור לבטוח, אך מי הוא החתול הזה?

הסופה הרועמת

לב-אש, הסגן הצעיר של שבט-הרעם מוצא עצמו מתמודד עם אויבו הוותיק, אחינו המתנסה הבלתי-ממושמע ומנהיגה שאיבדה את אמונה בשבט ואת רצונה להנהיג. בתוך כל זאת, סופה חדשה עולה ומתחוללת ביער, אך האם שבט-הרעם יוכלו להתמודד מולה?

נתיב מסוכן

שבט-הרעם הולך בנתיב עקלקל ומסוכן, וכך גם כל שאר השבטים, כאשר אל מולם עומדת הסכנה הברורה של טופר-טיגריס, כעת יותר חזק מאי-פעם. אך הפעם טופר-טיגריס כבר לא פועל לבד, כוחות מסתוריים ואפלים פועלים ביער של שבט-הרעם, מפילים אותם זה אחר זה. האם לב-אש יוכל להוביל את השבט בהצלחה אל מחוץ לגורלו האכזר?

השעה הקשה מכולן

הגיע הזמן ללב-אש - כעת כבר ירח-אש, המנהיג של שבט-רעם - לפגוש את גורלו. התוכניות הזדוניות של ירח-טיגריס הביאו את היער כולו לקצה של קרב נוראי. כעת נבואות יתגלו, וגיבורים יזרחו...

חצות

הספר הראשון בסדרה החדשה, מתאר את המסע של הדור החדש של החתולים, אל עבר מציאת חצות.

הראיה

כפת-עורבני, כפת-צינית וכפת-אריה הם הדור החדש. ילדים של טיסת-סנאי וטופר-אטד, ונכדים של ירח-אש הגדול, על השלושה נמצא ענן של גורל מסתורי.

החניכה הרביעית

כפת-יונה וכפת-קיסוס הן הילדות של כנף-לבנה, ובכך הן הופכות להיות קרובות של ירח-אש. אך כיצד אחת מהן קשורה לנבואת השלושה? מהר מאוד אחת מהן תתחיל לקבל חלומות מרהיבים, שאת סופם אי אפשר לשער.

נתיב החמה

ארבעה שבטים חיים בשלווה ביער, גובלים אחד בשני. אך הדברים לא היו תמיד כך - לפני עידן השבטים, קבוצת חתולים מחליטה שהגיעה שעתה לנדוד ממקום מגוריהם ולמצוא מקום מגורים חדש. אך מסע שכזה אינו קל, וגם סופו עוד רחוק מלהגיע.

המסע של ירח-אש

המסע של ירח-אש או המשימה של ירח-אש מספר את סיפור השבט האבוד. האם ירח-אש יצליח לכפר על חטאי העבר? האם הוא באמת יבנה את השבט האבוד, שאינו קיים זה דורות רבים?

הנבואה של שמש-כחולה

שמש-כחולה, מנהיגת שבט-הרעם הדגולה, כיצד היא נולדה ומה היה בצעירותה.

טרילוגיית הלוחם האבוד

גלו מה קרה לאפור-פס כאשר נלכד בידי הדו-רגלים.

אנימציה

נכון לראיון החמישי עם ארין, עוד לא הוחלטה על הוצאת סדרת אנימציה רשמית או סרט רשמי, וזאת אי לחוסר הגעה לפשרה בנוגע לאופי הסרט או הסדרה. אך על-אף זאת, יצאו סדרות אנימציה, שלרוב הוכנו בפלאש, ביוטוב, אשר נוצרו בידי חובבי הסדרה. אין אלו סדרות רשמיות, ולפעמים הן אף חורגות מן העלילה במעט, או מקנות פן אחר לדמויות. בולטת שבהן היא "SSS Warriors", אשר הופסקה לכמשך שנה כעבור שני פרקים בלבד, אשר הקבילו לכשניים וחצי פרקים בספר. כעבור כשנה, יצא הפרק השלישי כאשר צוות המאיירים (האנימטורים) התחלף כמעט כולו, וקובץ הפרק שוחזר מההתחלה עקב תקלה במחשב אשר גרמה למחיקתו. הפרק השלישי שם דגש על הקרב בין חומפס לבין ארך-זנב, אף-על-פי שבספר הקרב מופיע כאירוע קטן יותר וקצר בהרבה מאשר בסדרת האנימציה. בנוסף קיימת סדרת אנימציה לספר המאנגה "התקומה של סקראג'" (באנגלית: "The Rise of Scrouge"), מבית יוצרים אחרים, אשר גרפה מספר צפיות לא קטן.
תומר (מושב)

היסטוריה

היישוב הוקם בשנת 1976 ושמו ניתן לו בגלל עצי התמר הרבים הנפוצים באזור בו הוקם. מקץ שנתיים, בשנת 1978, עבר היישוב למיקומו הנוכחי. מושב תומר ממוקם במרכז בקעת הירדן על כביש 90, מרחק של 4 קילומטר דרומית לצומת פצאל ("מפגש הבקעה").
רוב התושבים עוסקים בענפי חקלאות שונים כגון: כרמים, פרחים וירקות לייצוא.
המבנה המתארי של היישוב הוא בצורת משולש כאשר שכונות המגורים הם 8 אשכולות הפזורים בתוך המשולש. הגישה לאשכולות בדרך היקפית התוחמת את אזור המגורים, וממנו יש כביש המוביל פנימה לאשכול המגורים.

חקלאות

היקף שטחי הקרקע המיועדים לחקלאות בתומר הוא כ-4,200 דונם. הקרקעות החקלאיות אינן צמודות לבתי המגורים אלא נמצאות בסמוך ליישוב ובמרחק. מרבית חברי המושב עוסקים בחקלאות כמקצוע העיקרי, ומיעוטם מלבד חקלאות עובדים בעיסוק נוסף. הגידולים העיקריים בתומר הם פלפל לייצוא, מטעי תמרים, כרמים (ענבי מאכל), תבלינים, עגבניות שרי ופרחים.
מרחב עם

שם היישוב

שמו הראשון של היישוב היה "חלוקים", על פי החלטת הממשלה בשל סמיכותו לרכס חלוקים ולנחל הרועה שבעבר נקרא נחל חלוקים.
לאחר כשנה שונה שמו של היישוב למרחב עם כשם סמלי בהשראת המרחבים הגדולים בהם נמצא היישוב וכן על שמו של השר רחבעם זאבי שביום הבאתו לקבורה החלו עבודות הפיתוח להקמת היישוב.

חינוך ותעסוקה

ביישוב פועלים מעונות יום וגני ילדים, בית הספר היסודי הוא בית הספר הדתי האזורי "נגב סיני" ברמת נגב.
ביישוב קיים סניף של תנועת הנוער בני עקיבא וסניף של תנועת הנוער מיני עקיבא (לילדי כיתות א-ג) ומתקיימת מסגרת של חוג "תלמוד תורה" לילדים. 
כיישוב קהילתי ולא חקלאי רוב התושבים עובדים מחוץ ליישוב בעיקר בערים הסמוכות באר שבע ודימונה. 
ביישוב יש מכולת, חאן אירוח גדול, צימרים משפחתיים, סטודיו לתכשיטים ויודיאקה, נגר אומן ועוד.
רב היישוב (החל מה'תשע"ז) הוא הרב גד אלואי.
מאיטה פרוני

קריירה

פרוני נולדה במקסיקו סיטי, וכשהייתה בת 7 חודשים עברה משפחתה לגוודלחרה. משפחתה ממוצא איטלקי, ויש לה שני אחים צעירים, אדולפו ופרנסיסקו.
בשנת 1991, היא הופיעה בתוכנית טלוויזיה "Pelón Pelo Rico" וב-1994 בתוכנית "Pintura Acuario" והשתתפה בכמה פרסומות של ערוץ דיסני.
בשנת 2000, היא החלה ללמוד משחק, והיא השלימה שנתיים של לימודים מתוך השלוש שנים. היא שיחקה בהצגות תיאטרון כמו "הדברים הפשוטים" ו"המאוהבים". עבודתה הראשונה כשחקנית הייתה בסדרה Rebelde, שם היא התפרסמה. עם משחקה בסדרה מאיטה הפכה לאחת מזמרות להקת RBD שנוצרה תוך כדי הסדרה. בעקבות ההצלחה של הלהקה וגעגועם של המעריצים למשחקם בטלוויזיה הלהקה מופיעה בסדרה חדשה בשם "RBD La Familia" (המשפחה).
בשנים 2008–2009 השתתפה בטלנובלה "זהירות מהמלאך" - "Cuidado con el Ángel".
בשנים 2010–2011 היא השתתפה בטלנובלה "אהבה מנצחת" - "TRIUNFO DEL AMOR".
השתתפה גם בסדרה "mi pecado" בתפקיד השחקנית הראשית - לוכרסיה.
בשנת 2013 שיחקה בסדרה "גאטה" בתפקיד השחקנית הראשית - גאטה.
ובשנת 2015 שיחקה בסדרה "antes muerta que lichita" כשחקנית הראשית.
בשנת 2018 ב-8.11.18 הוציאה שיר בשם "bum bum dale dale" יחד עם "reykon".

חיים אישיים

פרוני הייתה מאורסת לגיטריסט ומנהל להקת RBD, גידו לאריס. בנוסף, היא משמשת כדוברת של חברת הקוסמטיקה NYX.
אנטינואוס סילוואנוס

"אנטינואוס סילואנוס" או "אנטינואוס מאפרודיסיאס" (Antinous of Aphrodisias) הוא תבליט המציג את דמותו של אנטינואוס (ביוונית: Ἀντίνοος), גבר צעיר ממוצא יווני אשר היה מאהבו של הקיסר הרומי אדריאנוס. יצירה זו מן הפיסול הרומי מוצגת במוזיאון הלאומי, מרחצאות דיוקלטיאנוס, רומא. התבליט, המתוארך לשנים 130‏–‏138, נעשה על ידי פסל בשם אנטונינוס, יליד העיר אפרודיסיאס שבאסיה הקטנה.
אנטינואוס מוצג בדמותו של סילוואנוס (Silvanus), אל היערות הרומי. הוא מתואר עומד, בידו מגל ומעל ראשו משתרג ענף גפן ועליו אשכולות ענבים. לרגלי הדמות ניצב כלב ואילו מעברו השני מתואר מעין מזבח. עמידתו של אנטינואוס, בתנוחת ה-"קונטרה פוסטו", וגופו המעודן מציגים השפעה של הפיסול היווני הקלאסי על היוצר. התיאור בתבליט זה הוא שטוח מאוד מצידו האחד של התבליט והוא הולך והופך לתלת ממדי בצידו הימני של התבליט.
פיירבנקס

היסטוריה

קפטן אי. טי. ברנט ייסד את פיירבנקס באוגוסט 1901. במהלך דרכו להקים סניף מסחר בעיר טנאקרוס שבאלסקה, ספינת הקיטור שבה נסע התקלקלה לאחר ניסיון ניווט במים רדודים. עשן שיצא מהמנועים משך מחפשי זהב שהיו באזור לספינה, שם פגשו את ברנט, מחפשי הזהב שכנעו את ברנט להקים את סניף המסחר שם. מאוחר יותר העיר נקראה על שמו של צ'ארלס וורן פיירבנקס, סנטור רפובליקני מאינדיאנה שמאוחר יותר גם היה סגן נשיא ארצות הברית ה-26 ושירת בתפקיד זה בקדנציה השנייה של תאודור רוזוולט.
פיירבנקס סבלה בששת העשורים הראשונים להיווסדה ממספר שטפונות, החל מגשמים כבדים שגרמו להצפות ועד לגשמים עזים וגושי קרח במהלך האביב. הגשר הראשון שחצה את נהר צ'נה היה מבנה עץ שנבנה בשנת 1904. ב-14 באוגוסט 1967, לאחר גשמי שיא חסרי תקדים, נהר צ'נה החל לעלות על גדותיו והציף כמעט את כל העיר בן לילה. תוצאות האסון הובילו בסופו של דבר ליצירת פרויקט בקרה ולבניית סכר מוס קריק בנהרות צ'נה.

דמוגרפיה

על פי מפקד האוכלוסין של ארצות הברית, נכון לשנת 2000 היו בעיר 30,224 תושבים ו-11,075 משקי בית. 66.67% מהתושבים הם לבנים, 11.15% אפרו-אמריקאים, 9.91% אינדיאנים, 2.72% אסיאתים ו-2.45% מגזע אחר ו-6.57% משני גזעים או יותר.
ההכנסה החציונית למשק בית בעיר הייתה $40,577 וההכנסה החציונית למשפחה הייתה $46,785. ההכנסה החציונית לגברים הייתה $30,539 לעומת $26,577 לנשים. ההכנסה לנפש הייתה $19,814. בערך 7.4% מהמשפחות ו-10.5% מהאוכלוסייה היו מתחת לקו העוני, מהם 11.6% מתחת לגיל 18 ו-7.0% מגיל 65 ומעלה.

גאוגרפיה

העיר ממוקמת על החוף הצפוני והדרומי של נהר צ'נה (Chena River), בקרבת המפגש של הנהר עם נהר הטאנאנה (Tanana River), אשר נשפך לנהר יוקון כעבור כ-200 ק"מ. פיירבנקס משתרעת על שטח של כ-84.6 קילומטרים רבועים, מתוכם 82.5 קמ"ר שטחים יבשתיים ו-2.1 קמ"ר שטחי מים. העיר נמצאת 136 מטרים מעל פני הים.

אקלים

הטמפרטורות הממוצעות בחורף נעות בין 26− ל-32− מעלות צלזיוס, טמפרטורות קיצוניות נעות בין 51- ל-59− °C. בקיץ, הטמפרטורות בדרך כלל נעות בין 10 ל-21 °C. בין השנים 1994 ל-2009 לא נמדדה בעיר טמפרטורה של 32 °C. ב-28 ביולי 1919, נמדדו בעיר 37 °C, הטמפרטורה הגבוהה ביותר שנמדדה בעיר מאז החלו המדידות. השנה החמה ביותר בפיירבנקס נמדדה ב-1981, כאשר ממוצע הטמפרטורות השנתי היה 0.0 °C. השנה הקרה ביותר הייתה ב-1956 עם ממוצע טמפרטורות שנתי של −5.9 °C.

ספורט

ה"יוקון קווסט" (The Yukon Quest) הוא מרוץ כלבי מזחלות למרחק של כ-1000 מייל (1,600 ק"מ) הנערך בחודש פברואר בין הערים פיירבנקס שבאלסקה לווייטהורס שבטריטוריית יוקון הסמוכה בקנדה. בשנים זוגיות מתחיל המירוץ בפיירבנקס ובשנים אי־זוגיות בווייטהורס. המירוץ נערך משנת 1984 בכל חורף.
שאווה

שאווה או שוואה (בגעז: ሽዋ) הוא מחוז היסטורי באתיופיה, בעברו ממלכה עצמאית בתוך האימפריה האתיופית. בירת אתיופיה, אדיס אבבה, נמצאת במרכזו.
מרכזה של שאווה מורכב ממישור הררי שהוא מרכזה של אתיופיה, אך לפני תקופת השופטים ואחרי תבוסתו של בלה מול פלישתו של אחמד גראן, הייתה שאווה חלק מגבולה הדרומי. שאווה הייתה בת הגנה כמו כל רמה, ושלטונה היה רצוף ולא קטוע חרף הפסד שטחים לאימפריה האתיופית. לעיתים הייתה מקלט בטוח, ובפעמים אחרות הופרדה מיתר אתיופיה על ידי עמים אויבים.
הערים החשובות במחוז הן דברה ברהאן, אנצוקיה, אנקובר ואנטוטו. שאווה נעשתה מחוז של אתיופיה, ואדיס אבבה שירתה כבירתה של שאווה בתקופות שונות. רוב צפונה של שאווה מיושב על ידי אורומו ואמהרים שדתם נצרות, ודרומה ומערבה מיושב על ידי אורומו שדתם אסלאם.
חינוך בקרב ילדי עולים בישראל

הזהות כגורם משפיע אצל תלמידים עולים

מתוך מחקר שערכו ספארד ופרוסק (2005) והשוו בין מצוינות במתמטיקה בקרב תלמידים עולים מחבר העמים לבין תלמידים ילידי הארץ עולה שהלמידה הינה סגירת פער שבין הזהות האקטואלית והזהות המיועדת של הלומד, כאשר הזהות מוגדרת כנרטיב – הסיפור שמסופר אודות הלומד על ידי אחרים או על ידי עצמו. על פי המחקר, חשיבות המתמטיקה בעולמם של התלמידים העולים – כחלק מהגדרתם את זהותם – נחשבת בעיניהם כגורם הכרחי בהתפתחותם כבני אדם. 
המחקר משווה בין ילידי ישראל שביצעו את המטלות כנדרש לפי הדרישות שניתנו להם (לימוד ריטואלי), לבין התלמידים העולים שניסו להבין יותר, לבחון את עצמם ולארגן בעצמם את החומר (לימוד יסודי). ציפיות ההורים בהקשר זה נתפסות כגורם/סיבה ליצירת הזהות המתמטית המיועדת אצל התלמיד, המשפיעה על אופן הלימוד היסודי שלו בתחום המתמטי.

תנאים הכרחיים למצוינות בקרב תלמידי עולים

נעל"ה (נוער עולה ללא הורים), היא תוכנית של משרד החינוך להשגת תעודת בגרות ישראלית לבני נוער זכאי חוק השבות מרחבי העולם היהודי. התוכנית ייחודית בכך שהיא המאפשרת לצעירים וצעירות יהודיים מרחבי העולם ללמוד במשך שלוש עד ארבע שנים בתיכונים איכותיים בישראל ולקבל תעודת בגרות ישראלית, מבלי שיהיה כל צורך בעברית כתנאי מקדמי ללימודים בתוכנית.
מתוך השוואה בין חקר מקרים של מצוינות בקרב תלמידי עולים – מצוינות בקרב תלמידים יוצאי אתיופיה ומצוינות בקרב עולים בודדים בפרויקט "נעלה", ניתן לראות שהתמיכה ההורית היא גורם מפתח בקידום התלמידים העולים: הן בקרב התלמידים יוצאי אתיופיה והן בקרב העולים הבודדים שבפרויקט "נעלה" ניכרת תמיכה הורית שמהווה את הגרעין ברצונו של התלמיד להצטיין. כמו כן, חשיבות תפיסת המתמטיקה בקרב התלמיד ומידת ההשפעה שהוא מייחס לה בחייו נראית כגורם מכריע בהצלחתו, וסביר להניח שהיא פועל יוצא של הציפיות ותמיכת ההורים.
בשני המקרים אנו עדים לגורם נוסף – תמיכה ממשלתית ייחודית בתלמידים העולים, שכפי הנראה משפיעה אף היא על יכולת התלמידים העולים ומשחררת אותם ואת הוריהם מדאגות המחסור האופייניות בדרך כלל לאוכלוסיית עולים, כך שיוכלו להתרכז בהצלחה בלימודיהם.

גורמי מפתח בעידוד מצוינות בקרב תלמידים יוצאי אתיופיה

עמותת אריאלה הוקמה בשנת 2008 במטרה לקדם צעירים וצעירות יוצאי אתיופיה בישראל במגוון רחב של תחומים ומסלולים "פורצי דרך" כגון חינוך/אקדמיה, אמנות, ספורט ומנהיגות חברתית. בדרך זו של קידום המצוינות שואפת העמותה לסגירת הפערים החברתיים, הכלכליים וההשכלתיים שבין קהילת יוצאי אתיופיה בישראל והאוכלוסייה הוותיקה על ידי טיפוח מודלים חיוביים לחיקוי שצמחו מתוך הקהילה.
הקצאת משאבים לעבודה פרטנית מול תלמידי עולים נמצאה יעילה בעידוד מצוינות בקרב תלמידים יוצאי אתיופיה, כפי שעולה מפעילות עמותת "אריאלה" לעידוד מצוינות בקרב יוצאי אתיופיה. הפעילות של רכזי העמותה כוללת קשר יומיומי עם התלמיד ומשפחתו, ומאפשרת הן התמקדות בקשיי התלמיד הספציפיים והן מעקב אחר התקדמותו. השתתפות המשפחה ותמיכתה הם גם תנאי מקדים להצטרפות התלמיד לתוכנית העמותה, והינם גם חלק מהפעילות השוטפת. 
עוד עולה מפעילות עמותת "אריאלה" שסיוע כלכלי ומימון הפעילות הוא תנאי הכרחי להתמקדות התלמיד ומשפחתו בפעילויות העמותה השונות ולהצלחת התלמיד. כמו כן, הרצאות ופעילויות העשרה מגוונות הינן חלק מפעילויות העמותה, ותפקידן לחשוף את התלמידים לתחומי עניין שונים ולעורר בהם סקרנות.